રાજ્યમાં બનાસકાંઠા અને ખેડા જિલ્લા પંચાયતને બાદ કરતાં તમામ ૩૧ જિલ્લા પંચાયત અને ૨૩૦ તાલુકા પંચાયત માટે અઢી વર્ષનો સમયગાળો પૂર્ણ થયા બાદ નવા પ્રમુખ-ઉપપ્રમુખ, પદાધિકારીઓ માટે આજે ચૂંટણી યોજાઈ હતી. વિકાસ કમિશનર દ્વારા જાહેર કરેલા નવા રોટેશન પ્રમાણે આ ચૂંટણી યોજાઇ હતી. આ ચૂંટણી યોજાયા બાદ પ્રદેશ કોંગ્રેસ પ્રમુખ અમીત ચાવડાએ જણાવ્યું હતું કે, ૩૧ જિલ્લા પંચાયતની ૨૦૧૫માં યોજાયેલ ચૂંટણીમાં ગુજરાતની જનતાએ કોંગ્રેસ પક્ષના પંજાના નિશાન પર ૨૩ જિલ્લા પંચાયતમાં જન સમર્થન આપીને કોંગ્રેસ પક્ષને શાસન સોંપ્યું હતું અને ભારતીય જનતા પાર્ટીનો કારમો પરાજય થયો હતો. ગ્રામ્ય વિસ્તારોમાં કૉંગ્રેસનો વિજય થયો હતો. જ્યારે, શહેરી વિસ્તારમાં કૉંગ્રેસને પુરી સફળતા મળી નહોતી.